Papersnake/gushiwen huggingface dataset:
廖致平送绿荔支为戎州第一王公权荔支绿酒亦
黄庭坚（宋代）

王公权家荔支绿，廖致平家绿荔支。
试倾一杯重碧色，快剥千颗轻红肌。
拨醅蒲萄未足数，堆盘马乳不同时。
谁能同此胜绝味，唯有老杜东楼诗。
夏日杂题
陆游（宋代）

渚蒲经雨送微馨，野鹤凌风有堕翎。
归入衡门天薄暮，清沟浅浸两三星。
至家
利登（宋代）

明时射策难为合，尘世求名本是浮。
整顿书签还夜课，增添酒翁与寒谋。
羞逢山友长低面，悔把渔竽不到头。
尽日小楼凝远望，白云黄菊十分秋。
夜坐
路洵美（唐代）

帘卷竹轩清，四邻无语声。漏从吟里转，月自坐来明。

草木露华湿，衣裳寒气生。难逢知鉴者，空悦此时情。
挽少保王平章
陈著（宋代）

气貌古心盎，渊源早学成。三朝尊汲直，四海颂夷清。

忧国生如死，诚身实过名。巍巍叔季世，人重泰山轻。
人月圆·茫茫大块洪炉里
刘因（元代）

茫茫大块洪炉里，何物不寒灰。古今多少，荒烟废垒，老树遗台。
古行如砺，黄河如带，等是尘埃。不须更叹，花开花落，春去春来。
披仙阁上观酴醾二首 其一
杨万里（宋代）

仰架遥看时见些，登楼下瞰脱然佳。酴醾蝴蝶浑无辨，飞去方知不是花。
仇儒造妖言
佚名（隋代）

燕东倾。赵当续。欲知其名。淮水不足。
晚春即事二绝 其一
杨万里（宋代）

尺许新条长杏栽，丈馀斑笋出墙隈。浪愁草草酴醾过，不道婷婷芍药来。
潜清室
许景衡（宋代）

世途溷尘土，道人独潜清。隐几方丈间，凛然玉壶冰。

湖山自拱揖，风月时将迎。未能役济胜，久客愧吾缨。
山之英寓所观壬午进士题名记有感
卢琦（元代）

曾携赋草入天门，五色云中谒至尊。一代文明千载会，十年耆宿几人存。

尘中事往浑如梦，客里情亲得共论。浪说题名垂不朽，相期努力答君恩。
冬夜与蔡校书宿无可上人院
刘得仁（唐代）

儒释偶同宿，夜窗寒更清。忘机于世久，晤语到天明。

月倒高松影，风旋一磬声。真门犹是幻，不用觉浮生。
苦寒二首
张炜（宋代）

白雪农家瑞，亦使天下寒。
陋巷无饥民，此瑞古所难。
上方播春仁，发粟赒饥餐。
一饱生欢心，万户各获安。
待人坑
陈肇兴（清代）

山围乱冢树交加，竹舍茅檐共数家。廿四番风都过了，居人犹卖一园花。
臞庵五首
何偁（宋代）

地占松江胜，为园不种瓜。
幽深清磬响，高下石栏斜。
花密蜂随蝶，林深雀啅蛇。
胜如摩诘画，不是季鹰家。
送枯崖悟上人省觐三山
蒲寿宬（宋代）

遍踏长松影，行吟入画屏。
秋江一叶渡，落日数峰青。
白发干新梦，黄花制晚龄。
片云何日会，重约在林扃。
断石村
程敏政（明代）

大星何日坠沧浪，点破风前一镜光。野棹偶来幽涧侧，古诗谁刻断崖傍。

丹梯恐蹑苍苔滑，云碓时舂白稻香。西望欲穷山尽处，石人峰倚暮天长。
杜子问赴建康南轩祠长
戴表元（宋代）

一席清溪上，深衣雪鬓翁。
挥犀谈孔氏，释菜礼宣公。
堂馔淮鲜白，宾筵楚醴红。
花台无羔否，回首几春风。
减字木兰花（惜春词）
韦骧（宋代）

人生可意。只说功名贪富贵。遇景开怀。且尽生前有限杯。

韶华景许。鶗鴂声残无觅处。莫自因循。一片花飞减却春。
宝鼎现
范周（宋代）

夕阳西下，暮霭红隘，香风罗绮。乘丽景、华灯争放，浓焰烧空连锦砌。睹皓月、浸严城如画，花影寒笼绛蕊。渐掩映、芙蓉万顷，迤逦齐开秋水。
太守无限行歌意。拥麾幢、光动珠翠。倾万井、歌台舞榭，瞻望朱轮骈鼓吹。
控宝马、耀貔貅千骑。银烛交光数里。似乱簇、寒星万点，拥入蓬壶影里。 宴阁多才，环艳粉、瑶簪珠履。恐看看、丹诏催奉，宸游燕侍。便趁早、占通宵醉。缓引笙歌妓。任画角、吹老寒梅，月落西楼。
槃隐
释居简（宋代）

考得幽栖地，怡然胜美除。未归已彭泽，不梦亦华胥。

绿绕清分远，红稀碧间疏。渔樵莫争席，不是野人居。
古桧亭 其二
刘攽（宋代）

昔闻上升桧，传作亳宫神。念此亦千载，玩之经一春。

凉蝉号永昼，独鹤起清晨。谁与画屏幛，长令水墨新。
金菊对芙蓉 宿程松壑月香亭次韵
许有壬（元代）

晓梦初回，余酲未解，月明犹挂疏桐。在月香绝顶，稳驾天风。乔松劲竹高寒地，还容得、几朵芙蓉。霜空放眼、水痕褪碧，山色添浓。休问衰老诗穷。把烟岚夺取，也是豪雄。问今来古往，谁异谁同。老怀陶写惟丝竹，有捧觞、林下丰容。傍人任笑，疏狂不减，我辈情钟。
闻杨大受凌吉叟吴次山诸友讣音有感二首
仇远（元代）

少长皆吾友，相期满百龄。
生分青白眼，死隔短长亭。
蕉本身为幻，藤床梦是醒。
中山醇酒在，且醉学刘伶。
钟陵雪夜酬友人
杨凌（唐代）

穷腊催年急，阳春怯和歌。残灯闪壁尽，夜雪透窗多。

归路山川险，游人梦寐过。龙洲不可泊，岁晚足惊波。
摸鱼子 自题乘槎入海图小影
殷秉玑（清代）

去绪亲、轻楂载我，可能还载愁绪。思量总在青天里，莫向天边绪去。

天不语。天只把、天风吹我轻帆度。仙山何处。怎到了仙山，双亲绪见，索性一同住。

寒飙紧，不怕石尤暗阻。愁波深又何许。何如化作纤云影，省了水程无数。

瀛海苦。偏说是、相逢须要慈航渡。而又怨否。算只怨工师，图成妙幅，不画一条路。
赠陈钱二别乘 其三
陈造（宋代）

小筑萦人梦，诗翁况旧期。定携桃叶女，犹羡习家池。

莺燕听歌惯，风烟取醉宜。饯春馀几日，一笑更容迟。
过常山村店中见菊
许及之（宋代）

黄菊娟娟媚晚秋，等閒野店亦藏幽。国香何恨成沦落，秋月春风不解愁。
赠王周士诸公
吕本中（宋代）

空房夜气清，落月傍檐明。念我平生友，相望隔荒城。

我老未厌书，破窗犹短檠。君亦不奈闲，默坐数残更。

共结香火社，同寻文字盟。王子潮州来，一笑冠攲倾。

午饭展僧钵，村醪倾客瓶。相逢但谈道，绝口不论兵。

未免俗眼笑，屡遭时辈轻。人生各有趣，小大俱有程。

譬彼涧底松，难伴池中萍。云鹏与斥鴳，已矣两忘情。

一洗瘴海耳，此言君可听。
宴黄状元大任
史弥坚（宋代）

月色花光正可人，笙歌会处喜津津。
跨鳌海上文章客，揽辔天隅礼乐臣。
丹碧屏间三月暮，玻璃杯裹一团春。
暂听紫燕黄鹂语，更捧红云侍玉宸。
雄州遇雪
韩琦（宋代）

云压孤城势渐低，昏昏台榭雪霏霏。人游兔苑何妨醉，使适龙沙未得归。

夜馆月明交素影，晓涂霜重借严威。风前似慰征轺意，先学杨花二月飞。
鹊桥仙·一竿风月
陆游（宋代）

一竿风月，一蓑烟雨，家在钓台西住。卖鱼生怕近城门，况肯到西尘深处？
潮生理棹，潮平系缆，潮落浩歌归去。时人错把比严光，我自是无名渔父。
送湛上人之剡中
李维寅（清代）

沃州自昔擅谈空，尚有旃檀闻逆风。一棹独寻秋磬去，六朝山色雁声中。
春怀
贺铸（宋代）

东风吹雪阴复晴，西日冉冉林间明。
著水苔衣渐涵绿，向阳竹鞭初引萌。
官粮得饱酒不足，春物有意人无情。
驰书相谢五陵侠，汗板尘靴今半生。
暮秋
陆游（宋代）

十日都门雨，风烟已暮秋。甑香新菽粟，篝暖故衣裘。

意气临书健，形骸顾影愁。何时剡中路，秣蹇憩山邮。
离东坡后寄题义师上方
强至（宋代）

山水东阳富，僧居更翠微。
晴峰露秋骨，古树减烟围。
蹄鸟远相应，孤蜂闲自归。
予生秉幽尚，梦想在禅扉。
杂兴四首 其四
范浚（宋代）

昔人称水淫，好洁若无奈。居然一日间，洗涤十馀过。

君看七尺躯，孰与此心大。洗心傥亦尔，会绝客尘涴。
倪梅窗喜神赞
白玉蟾（宋代）

燕颔虎头古班超，龙章凤姿晋嵇康。
高人心地本无象，风清月冷倪梅窗。
和友人送衡尚书赴池阳副车
殷文圭（唐代）

淮王上将例分忧，玉帐参承半列侯。次第选材如创厦，

别离排宴向藏舟。鲲鹏变化知难测，龙蠖升沈各有由。

躞蹀行牵金鋄重，婵娟立唱翠娥愁。筑头勋业谐三阵，

满腹诗书究九流。金海珠韬乘月读，肉芝牙茗拨云收。

赤鳞旆卷鸥汀晚，青雀船横雁阵秋。十字细波澄镜面，

九华残雪露峰头。醉沈北海千尊酒，吟上南荆百尺楼。

况是昭明食鱼郡，不妨闲掷钓璜钩。
过庭录(节选)
范公偁（宋代）

滕子京负大才，为众忌疾，自庆阳帅谪巴陵，愤郁颇见辞色。文阳与之同年，友善，爱其才，恐后贻祸。然滕豪迈自负，罕受人言，阳患无隙以规之。子京忽以书抵文阳，求《岳阳楼记》。故《记》中云：“不以物喜，不以己悲”，“先天下之忧而忧，后天下之乐而乐”，其意盖在谏故人耳。
李仲宾墨竹四首
方回（元代）

春生夏长出墙头，含箨新梢玉版抽。
宜雪宜霜无不可，如椽且与貌宜秋。
奉和圣制登骊山高顶寓目应制
赵彦昭（唐代）

皇情遍九垓，御辇驻昭回。路若随天转，人疑近日来。

河看大禹凿，山见巨灵开。愿扈登封驾，常持荐寿杯。
西斋不寐三首
方回（元代）

午醉稍就寝，甜梦何翩翩。
晚醒漱茗饮，终夕斯无眠。
初数一二鼓，乃至三四迁。
草根沸蟋蟀，鸱鸮号树颠。
众静汝独否，谁实使之然。
聚萤车生愤，饭牛宁子叹。
吾衰百念灰，曷为不遑安。
天宇未肯白，秋气令人酸。
孰是无忧者，恬然衾帷间。
鬼神知此心，起盥书短篇。
张府君挽诗
史尧弼（宋代）

诚孝从来此物根，只今谁与践斯言。
夫君泉下傥无憾，大字壁间犹有痕。
道次舂陵怀古二首 其二
宋庠（宋代）

丽康遗壤亘荒途，白水烟消拱木枯。陌上停骖聊借问，帝乡今有旧亲无。
曾宏甫到光山遣送鹅梨淮鱼等数种
曾几（宋代）

吾宗席未暖淮滨，遣骑持书賸送珍。
美实来从压沙寺，巨鱼长送藉糟人。
欲雕好语略为报，但愧新诗如有神。
领客不无桃李树，知君忆著故园春。
和徐季功墨梅
王之道（宋代）

便是朱唇素面，那知绿叶青枝。
净几明窗展处，微风淡月醒时。
送谷响上人入匡庐石门涧
秋潭舷公（明代）

飘然汝去蹑何峰，六月匡庐雪尚封。
芒履不妨江路草，净瓶将挂石门松。
云开岭外逢僧影，日落岩前见虎踪。
闻道远公莲再发，斋时还听虎溪钟。
十九弟生日
项安世（宋代）

西堂旧作春池梦，南国今逢小满天。
重四巧排黄阁印，百分宜泛紫金船。
夜闻素月初生涯，晓看丹枝已属贤。
万种春红都敛避，一庭槐日翠阴圆。
君山
华镇（宋代）

特秀起平湖，秋空照日孤。无尘接南楚，有路到东吴。

聚翠时浓淡，长林半有无。未能寻胜赏，飞梦绕烟芜。
伏日四望亭分韵得月字
王十朋（宋代）

伏日何处游，危亭阴清樾。十客同我登，诗兴浩然发。

四檐山在眼，奚用更拄笏。小饮未成醺，天边见新月。
和真珠花二首
廖行之（宋代）

累累璎珞作新装，万蘤匀开细细香。
好是花时最清绝，月明珠露夜初长。
久雨骤晴山园桃李烂熳独海棠未甚开戏作
陆游（宋代）

雨霁风和日渐长，小园尊酒答年光。
直令桃李能言语，何似多情睡海棠？
俞净意公遇灶神记
罗祯（明代）

明嘉靖时，江西俞公，讳都，字良臣，多才博学，十八岁为诸生，每臣必高等；年及壮，家贫授徒，与同庠生十余人结文昌社，惜字放生，戒淫杀口过，行之有年。前后应臣七科，皆不中。生五子四子病夭，其第三子甚聪秀，左足底有双痣，夫妇宝之，八岁戏于里中，遂失踪，不知所之。生四女仅存其一。妻以哭儿女故，二目皆盲。

公潦倒终年，贫窘益甚，自反无大过，惨膺天罚。年四十外，每岁腊月终，自写黄疏，祷于灶神，求其上达，如是数年，亦无报应。至四十七岁时，除夕与瞽妻、一女夜坐，举室萧然，凄凉相吊。忽闻叩门声，公秉烛视之，见一角巾皂服之士，须发半苍，长揖就坐，口称姓张：“自远路而归，闻君家愁叹，特来相慰！”

公心异其人，执礼甚恭，因言生平读书积行，至今功名不遂，妻子不全，衣食不继，且以历焚灶疏为张诵之。

张曰：“予知君家事久矣。君意恶太重，专务虚名，满纸怨尤，渎陈上帝，恐受罚不止此也！”

公大惊曰：“闻冥冥之中，纤善必录。予誓行善事，恪奉规条久矣，岂尽属虚名？”

张曰：“即如君规条中惜字一款，君之生徒与知交辈，多用书文旧册糊窗裹物，甚至以之拭桌，且藉口曰勿污，而旋焚之；君日日亲见，略不戒谕一语，但遇途间字纸，拾归付火，有何益哉？社中每月放生，君随班奔逐，因人成事，倘诸人不举，君亦浮沉而已，其实慈悲之念，并未动于中也。且君家虾蟹之类亦登于庖，彼独非生命耶？

若‘口过’一节，君语言敏妙，谈者常倾倒于君；君彼时出口，心亦自知伤厚，但于朋谈惯熟中，随风讪笑，不能禁止，舌锋所及，怒触鬼神阴恶之注，不知凡几！乃犹以笃厚自居，汝谁欺？欺天乎！

邪淫虽无实迹，君见人家美女子，必熟视之，心即摇摇不能遣，但无邪缘相凑耳。君自反身当其镜，能如鲁男子乎？遂谓终身无邪色，可对天地鬼神，真妄也！此君之规条誓行者。尚然如此，何况其余？君连岁所焚之疏，悉陈于天，上帝命日游使者察君善恶，数年而无一善行可记；但于私居独处中，见君之贪念、淫念、嫉妒念、褊急念、高己卑人念、忆往期来念、恩仇报复念，憧憧于胸，不可纪极。此诸种种意恶，固结于中，神注已多，天罚日甚；君逃祸不暇，何由祈福哉。”

公惊愕惶悚，伏地流泪曰：“君既通幽冥事，定系尊神，愿求救度。”

张曰：“君读书明理，亦知慕善为乐：当其闻一善言时，不胜激劝；见一善事时，不胜鼓舞。但旋过旋忘，信根原自不深，恒性是以不固，故平生善行善言，都是敷衍浮沉，何尝有一事着实！且满腔意恶。起伏缠绵，犹欲责天美报，如种遍地荆棘，痴痴然望收嘉禾，岂不谬哉！君从今后，凡有贪淫、客气、妄想。诸杂念，先具猛力，一切摒除，收拾干干净净，一顾念头，只理会善一边去；若有力能行的善事，不图报，不务名，不论大小难易，实实落落耐心行去；若力量不能行的，亦要诚诚恳恳，使此善意圆满。第一要忍耐心，第二要永远心；切不可自惰，切不可自欺，久久行之，自有意外效验。君家事我，甚见虔洁，特以此意报之，速速勉持，可回天意！”

言毕即进公室内，公即起随之，至灶下忽不见，方悟为司命之神，因焚香叩谢。即于次日元旦，拜祷天地，誓改前非，实行善事，自别其号曰“净意道人”，志誓去诸妄也。

初行之日，杂念纷乘，非疑则惰，忽忽时日，依旧浮沉。因于家堂所供观音大士前，叩头流血，敬发誓愿：善念真纯，善力精进，倘有丝毫自宽，永堕地狱。每日清晨，虔诵大慈大悲尊号一百声以祈阴相。从此一言一动、一念一时，皆如鬼神在旁，不敢欺肆。凡一切有济于人、有利于物者，不论事之巨细、身之忙闲、人之知不知，力之继不继，皆欢喜行持，委曲成就而后止。随缘方便，广植阴功，且以敦伦。勤学。守谦。忍辱。与夫因果报应之言，逢人化导，惟日不足。每月晦日，即计一月所言所行者，就灶神处为疏以告之。持之既熟，动即万善相随，静则一念不起。如是三年。

年五十岁，乃万历二年甲戌会臣，张江陵为首辅，辍闱后，访于同乡为子择师，人交口荐公，遂聘赴京师，公挈眷以行。张敬公德品，为缓列入国学。万历四年丙子，附京乡臣，遂登科。次年中进士。

一日谒内监杨公，杨令五子出拜，皆其觅诸四方、为己嗣以娱老者。内一子年十六，公若熟其貌，问其籍，江右人，小时误入粮船，独依稀记姓氏闾里。公甚讶之，命脱左足，双痣宛然，公大呼曰：“是我儿也！”杨亦惊愕，即送其子，随公还寓。公奔告夫人，夫人抚子大恸，血泪迸流；子亦啼，捧母之面而舐其目，其母双目复明。

公悲喜交集，遂不愿为官，辞江陵回籍。张高其义，厚赠而还。公居乡，为善益力；其子娶媳，连生七子皆育，悉嗣书香焉。公手书遇灶神记、并实行改过事以训子孙，身享康寿八十八岁，人皆以实行善事回天之报云。

同里后学罗祯记
道传山丹一本两花举以见遗夜窗翻书偶见刘潜
程公许（宋代）

种类山茶花较大，一根恰有两枝开。
铅砂炼熟大还鼎，琥珀琢成双劝杯。
威凤想从彤穴下，飞仙近自赤城来。
便船惟会加培养，寄伴阶庭芍药栽。
偈三十五首
释祖珍（宋代）

灵文一阅五千卷，感果当知越四禅。
应笑毗耶方丈里，却容天女问因缘。
比红儿诗 其十八
罗虬（唐代）

树袅西风日半沈，地无人迹转伤心。阿娇得似红儿貌，不费长门买赋金。
送杨帅参之任
姚勉（宋代）

古来幕府俱才雄，子美严武韩裴公。
近时幕府养清望，一事不裴筹帷中。
先生人物宜台省，岂合官曹坐閒冷。
只今时事欠撑拄，袖手旁观应不肯。
浔阳戈甲屯如云，天子命我参卿军。
江头策马枭黠虏，快作当年虞允文。
欲知允文宰相业，只观采石江头捷。
满望麒麟第一功，不唱阳关第三叠。
送醉画王处士
李洞（唐代）

几年乘兴住南吴，狂醉兰舟夜落湖。别后鹤毛描转细，

近来牛角饮还粗。同餐夏果山何处，共钓秋涛石在无。

关下相逢怪予老，篇章役思绕寰区。
送然侄西归二首 其二
张栻（宋代）

自子来见我，倏焉十六秋。一闻沂上音，此意便绸缪。

中间岂不别，会合同转头。今兹舍我去，万里不复留。

岂不能挽子，惧子为亲忧。六月送归船，我思与悠悠。

爱子刚毅资，不作绕指柔。愿子进问学，琢磨须自修。

居然知见广，百病会有瘳。谁谓道云远，行矣当深求。
石箭头歌（并序）
谢应芳（元代）

南山烂尽苍云根，飘风势欲倾昆仑。
老靦作镞几千载，神镵鬼削秋无痕。
沈沙不随戈戟折，太阴玄精壮冰结。
五丁手抉出重泉，犹带尧时九乌血。
鸺鹠惊破胆，罔两走折足。
独有老于菟，坐啸风满谷。
猿臂将军骨已枯，苍头庐儿金仆姑，时乎时乎奈尔靦！
偈公六十五首
释咸杰（宋代）

日南长至，庆无不利。
石笋暗抽条，寒岩增暖气。
东村王老半醉半醒，林下道人没巴没鼻。
季冬立春小园花发已半有友共对三首 其二
郭之奇（明代）

三年梅岭色，并作此朝春。留得东风旧，吹来百卉新。
又题山寺二首 其二
陈渊（宋代）

云母烧香不见烟，夜深斋阁闭龙涎。此生暇日真难得，萧寺重来已四年。
和丹阳公素学士晚望见怀
苏舜钦（宋代）

古郡登临足胜游，使君才调更风流。过云送雨海山暗，斜日催蝉江树秋。

屡辱嘉招嗟放弃，又传新咏慰淹留。霜天乘兴当西谒，共醉城尖四望楼。
读素问十六首
方回（元代）

方隅各有四，明堂朝八风。
圣人以治世，不受外邪攻。
方士祠太一，贵神分九宫。
祸福初不验，徒用欺盲聋。
白下春游曲七首
金大舆（明代）

江南春暖杏花多，拾翠寻芳逐队过。
满地绿阴铺径转，隔枝黄鸟近人歌。
读唐诗成绝句四首 其四 白香山
缪公恩（清代）

神仙岂合驻人间，白玉楼成即赐环。石破天惊难比拟，会须撞碎铁围山。
欲求天下友
曾巩（宋代）

欲求天下友，试为沧海行。
风来冥冥内，摆触怪浪生。
突兀万里怒，势疑九州倾。
鲸鹏不自保，况此一舟轻。
我徒幸来即，可留石根耕。
日将书上客，共须天地清。
孤馆深沉
权无染（宋代）

琼英雪艳岭梅芳。天付与情香。向腊后春前，解压万花，先占东阳。

拟待折、一枝相赠，奈水远天长。对妆面、忍听羌笛，又还空断人肠。
忆江南 张默迟清溪渔隐图
陈洵（清代）

溪山好，最好是渔船。况有承平多暇日，不须重问武陵源。

掩卷一茫然。
春行
洪咨夔（宋代）

花信雨担阁，睡魔茶破除，
朗吟摇矮屋，徐步逸轻车。
鸟语向人密，交情随事疏。
纷纷何足问，天地一蘧庐。
铜爵妓
江淹（南北朝）

武皇去金阁，英威长寂寞。
雄剑顿无光，杂佩亦销烁。
秋至明月圆，风伤白露落。
清夜何湛湛，孤烛映兰幕。
抚影怆无从，惟怀忧不薄。
瑶色行应罢，红芳几为乐？
徒登歌舞台，终成蝼蚁郭！
以二猫送张子贤
李璜（宋代）

家家入雪白於霜，更有欹鞍似闹装。
便请炉边叉手坐，从他鼠子自跳梁。
双林寺谒傅大士
郎士元（唐代）

草露经前代，津梁及后人。此方今示灭，何国更分身。

月色空知夜，松阴不记春。犹怜下生日，应在一微尘。
清平乐
李之仪（宋代）

萧萧风叶。似与更声接。欲寄明珰非为怯。梦断兰舟桂楫。

学书珰写鸳鸯。却应无奈愁肠。安得一双飞去，春风芳草池塘。
又成五言律诗三首
蒋祺（宋代）

地胜难湮没，规为假手通。
凿开千古意，倾出一壶空。
煦比鲛人室，寒消朔吹风。
从今县图上，此景浩无穷。
天启惠酥
周邦彦（宋代）

高阳太守有遗书，新教齐民炼玉酥。
欲出浮膏先卧酪，为防馋鼠更薰厨。
绝知意重分余弃，渐见诗多人怪迂。
犹恐伧人笑风土，预从贝叶检醍醐。
春日寄家兄怀鸣
周长发（清代）

自惜春如水，无人慰索居。莺花将尽日，兄弟几行书。

方朔饥犹耐，维摩病未除。钟声长乐起，乡梦尚蘧蘧。
和张相公太原山亭怀古诗
陆瀍（唐代）

激水泻飞瀑，寄怀良在兹。如何谢安石，要结东山期。

入座兰蕙馥，当轩松桂滋。于焉悟幽道，境寂心自怡。
戊申岁间中清赏十景 其三 丽圃横长笛
叶颙（元代）

丽圃横长笛，秋风感慨声。一吹山石裂，三弄波涛萦。

江空翠蛟泣，夜静苍龙鸣。鹤怨云巢冷，猿啼月岭明。

嫠妇悲秋泪，孤臣去国情。遗音尤激烈，高调转凄清。

曲终情未尽，目送数峰青。
堪笑
方岳（宋代）

堪笑山阳汉鼎移，智如文若岂难知。
定嫌佐命居人后，略一昌言死亦痴。
新秋池上晓望
汪宗臣（宋代）

净植香来水北，残蝉声度桥东。清沚金鳞漾绿，夕阳白鹭翻红。
食笋
度正（宋代）

早笋自香美，欲食不得尝。
晚笋已恶臭，顿顿充庖浆。
蔬食苦不继，且复几其良。
陋巷有佳人，箪瓢不充肠。
其人久已死，至今有耿光。
所以天下士，贫者惟其常。
得失固了然，是非何较量。
大烹幸列鼎，嗟尔其勉强。
沈令升目疾讯之
凌义渠（明代）

残暑未遑却，新凉日以几。闭门兼理疾，酬答雅能稀。

五色纷为役，一灯寒更微。期君声影外，瞑坐见因依。
刘隐君山居
赵师秀（宋代）

嫌在城中住，全家入翠微。
开松通月过，接竹引泉归。
虑淡头无白，诗清貌不肥。
必无车马至，犹掩向岩扉。
古鉴
释智圆（宋代）

土蚀菱花有微窍，悬向秋堂光照耀。
写出人人妍丑姿，西施始免嫫母笑。
梅花 其二
江朝宗（宋代）

月淡霜清驿路长，一枝春信到江乡。西山饿死魂犹瘦，洛浦仙游佩亦香。
暮春书事自和
韩琦（宋代）

东君回辔肯流连，诗入衰情更易缘。荷叶如钱生水面，杨花飞易满阶前。

感时空溅伤春泪，殢酒思流见曲涎。残景向人催上老，似推公道不容权。
邓元昭太史古鼎歌
尤侗（清代）

汉汾阴，得宝鼎。歊浮云，吐金景。后作者，何纷纭。八阵图，五千文。

齐人真，鲁人赝。千百年，谁能辨。呜呼孝子有邓公，作庙翼翼宫雍雍。

于豆于登罔不供，若求弗得心忡忡。天开神物出土中，龙文炳焕琢鬼工。

东西南北云逢逢，是为宝鼎二樽从。陈之高阁疏布封，以荐彝罍考鼓钟。

考鼓钟，衎宗祖。奏缓歌，起会舞。钟山风，摄山雨。灵连蜷，憺容与，歆尔子孙祚多祜。

我铭斯，大复古，嗟哉邓公正考父。
和许广渊南山
许仲蔚（宋代）

青山叠叠水重重，古道才容匹马通。飞鸟自由啼晚照，落花无马趁春风。

岩前积霭参差绿，天末馀霞点缀红。一一广陵如在眼，诗坛谁敢较豪雄。
黄巢军中谣
佚名（唐代）

逢儒则肉师必覆。
浣溪沙·残雪凝辉冷画屏
纳兰性德（清代）

残雪凝辉冷画屏，落梅横笛已三更，更无人处月胧明。
我是人间惆怅客，知君何事泪纵横，断肠声里忆平生。
翳乐 其二
佚名（魏晋）

人言扬州乐，扬州信自乐。总角诸少年，歌舞自相逐。
王子友示诗次其韵
李流谦（宋代）

先生不忧穷到骨，唯惜修名易埃灭。
平生窗几辛勤功，语及云程辄呜咽。
冷曹晨炊有不续，远道相从笑回曲。
微言不足温饱人，羡渠着斗量珠玉。
风霜岁晚念慈母，黄叶翩翩积行路。
熟鸡奉餐蔬自煮，繄我独无悲此语。
大厦千间要封植，期君当作垂天翼。
朋友之乐可乐不，昔人愿封万户侯。
偈十六首
释行瑛（宋代）

一大藏教，诸大祖师。
天下老和尚言句，总在这里。
明明向道，尚且不知。
盖覆将来，如何会得。
落叶
孔武仲（宋代）

落叶不到地，随风复飘扬。
凋残北窗阴，凌乱日西光。
时节如未已，乌鸟情亦伤。
何事千丈松，岁晚仍苍苍。
海氛清 其三
叶方霭（清代）

于兴于泉，于汀于漳。乃扬沸汤，乃噪蜩螗。我有城郭，倏为沮汝。

我有民人，倏为鱊鮬。忍死须臾，后来其苏。
送钱显道赴临安学宫
王洋（宋代）

纷纷狱市如棼丝，与子共事西江湄。
地连远近多杂俗，事出众口无同辞。
文章幸子老益壮，蒲柳怪我秋前衰。
从今斫额望夫路，十年莫放攻多迟。
度庾岭谒张文献公祠
陈堂（明代）

百粤山川大庾开，车书玉帛自东来。谁将禹凿通尧域，故遣重关逼上台。

一代勋劳天地老，千秋献纳古今才。差将薄劣瞻祠宇，不尽松风万壑哀。
和寿州宋待制九题其九望僊亭
梅尧臣（宋代）

尝闻淮南王，鸡犬从此去。
至今山头石，马迹尚有处。
使君辞从官，终日绝尘虑。
望望云汉间，想见宾天驭。
秋日寓怀
刘沧（唐代）

海上生涯一钓舟，偶因名利事淹留。旅涂谁见客青眼，

故国几多人白头。霁色满川明水驿，蝉声落日隐城楼。

如何未尽此行役，西入潼关云木秋。
送韦正字析贯赴制举
张祜（唐代）

可爱汉文年，鸿恩荡海壖。木鸡方备德，金马正求贤。

大战希游刃，长途在著鞭。伫看晁董策，便向史中传。
次韵袁起岩提刑游金、焦二山二首
范成大（宋代）

忆曾归自雪边州，帆落中{氵霝}小系舟。
食蛤坐来期汗漫，驾鸿飞去揖浮丘。
卧游久矣无登览，辱赠跫然有唱酬。
寂寞东皋舒啸後，为君濡笔赋临流。
春宵览月
阎宽（唐代）

月生东荒外，天云收夕阴。爱见澄清景，象吾虚白心。

耳目静无哗，神超道性深。乘兴得至乐，寓言因永吟。
高阳台 素心蜡梅为叶兰士赋时兰士纳姬小蕙
姚燮（清代）

檀蕊纫黄，冰犀约素，种来红雪楼前。隔镜移灯，珧情逗去嫣然。

为谁含得香思瘦，惹凝眸、悄极无言。抱春云，一种幽痴，就倩伊传。

况渠磬口工微笑，背鬟风颤萼，也拂蛮笺。薄障宫绡，夜深疑玉疑烟。

梦魂一样清于水，在人边、还在花边。月横斜，淡淡相依，脉脉相怜。
赠南屏潜讲主
韩淲（宋代）

小楼经卷杂琴书，落架蒲桃影碧疏。施主去来多佛事，堂僧分散各清居。

戏临米帖行吟后，困理茶铛出观初。门外满堤沽酒市，谁看金鲫旧池鱼。
观太学释奠
宋祁（宋代）

乡盛菁莪选，邦崇奠菜仪。
涓辰大昕鼓，持节少牢祠。
粉衮瞻凝睟，银袍豫摄齐。
芼羹纷涧沚，郁齐泛尊彝。
璧水回寒影，经槐堕晓枝。
幸观三献罢，共荷百朋时。
莲叶舟
谢宗可（元代）

稳棹红衣泛渺茫，风帆浪楫水云乡。晓撑太华半峰月，晚载西云十里香。

藕放雪丝应作缆，荷敧翠柄若为樯。不须更捧金仙足，太乙真人梦正凉。
过雨市二首
赵蕃（宋代）

卢溪溪水接宣风，四面青山图画中。
尽日苦吟吟不足，始知才尽景无穷。
赠乐岳山人
郭祥正（宋代）

乐老出三峡，骑驴访名山。一见五老峰，笑傲遂忘还。

萧萧太古松，徙倚青崖间。泉石托生计，云霞会追攀。

我宁求世人，世人非我闲。鍊气得真惠，神针起疵瘝。

何时驾皓鹤，定应出尘寰。王母如问仆，为谢今钝顽。
满江红 其二十二 题悔庵小影和元韵二调
曹尔堪（清代）

老友相于，伤往事、江潭杨柳。同屈指、垂垂半百，昔童今叟。

剪韭屈葵谐夙约，嘲风弄月谁称首。五湖船、恰受两三人，能携否。

莫闲却，弹筝手。好缄着，悬河口。对门前亭榭，梅妻鸠妇。

生食何须求五鼎，雄心只合浇醇酒。笑封侯绛巧乘时，元屠狗。
嵩山十志十首 其九 洞元室
卢鸿一（唐代）

岚气肃兮岩翠冥，空阴虚兮户芳迎。

披蕙帐兮促萝筵，谈空空兮覈元元。蕙帐萝筵兮洞元室，秘而幽兮真可吉。

返自然兮道可冥，泽妙思兮草玄经，结幽门兮在黄庭。
徐趣园北上过访
田同之（清代）

巷僻寡车辙，秋风静掩门。狂奴毷氉余，散发卧竹根。

故人走上国，过我寒雨轩。投我五字诗，破我三径痕。

相见一相笑，把臂与细论。不惜功名薄，惟期风雅存。

殷勤各欣赏，茗熟香炉温。
云
郭震（唐代）

聚散虚空去复还，野人闲处倚筇看。

不知身是无根物，蔽月遮星作万端。
和菉园少尉送别韵
陈仅（清代）

莫讶清霜两鬓斑，苍生疴痒苦相关。晨星谳牍昏搜雾，春雨开荒瘦斸山。

直道敢忘三代后，虚怀难满十年间。多君尚记相从日，冰雪襟期洽往还。
论语绝句一百首
张九成（宋代）

有类痴人学着棋，谆谆诲尔反狐疑。
回头试问旁观者，说得元来却甚奇。
庭前梨桃二花方盛为暴风所吹感事成篇
强至（宋代）

梨白桃红才可嘉，风前乱雪趁残霞。
提壶有口只唤酒，鸣鴃何心专妒花。
九陌乐游非往昔，五陵豪气漫尘沙。
清樽倒尽却兴感，席上馀春天畔家。
黄靖州子孙江西漕试
韩淲（宋代）

淬砺酬先志，家传合奏功。子孙当决胜，词赋况同风。

南浦联名处，西江一战中。乡闾飞榜到，丹桂满芳丛。
春词 其三
释道潜（宋代）

冰开池面初浮绿，日促花梢始破红。谩道春光来眼底，茫然无意对芳丛。
涌汀晚泊
张家玉（明代）

孤棹乘流晚更过，半溪烟暝起渔歌。老翁不管关心事，自在船头织绿蓑。
次韵任道食荔支有感三首
黄庭坚（宋代）

舞女荔支熟虽晚，临江照影自恼公。
天与蹙罗装宝髻，更挼猩血染殷红。
秋夜杨娥歌
许邦才（明代）

风卷秋声不敢过，月波凝在碧天阿。
那知千载韩娥后，又有杨娥一曲歌。
次韵奉酬丁少詹见过同游仙岩遇雨而别
陈傅良（宋代）

佳人何似似江梅，邂逅梅阴共举杯。
欲与溪山成胜话，却因风雨得空回。
新诗报我春乘兴，小径从今日扫埃。
自是衰迟愁独立，敢论名字望朋来。
句
邵博（宋代）

平池边诗觅郑都官。
徐大宰生日
李若水（宋代）

潭潭相府开日边，瑞光错落胜非烟。
珊鞭皂帽千骑联，袖中各有崧高篇。
惟公妙年少比肩，笔底词藻争春妍。
千佛经上名高悬，层霄未许孤鸿鶱。
牛刀稍奏惊九天，召对紫殿席为前。
舌本治道如涌泉，重瞳屡瞩眷予偏。
駸駸台省难淹延，径跻政府持论坚。
彼奸不容外蕃宣，寺人炎炎国柄专。
力尝抗之甘下迁，吾道不行乃命邅。
岂能俯首学阿谝，青云斜飞二十年。
皇家累圣宝籙传，太平推在商周先。
金人穹帐邻幽燕，觇我弛备纷振鞭。
长驱近甸罗戈鋋，赤子枕藉吁可怜。
肉食者鄙议拘挛，金帛宝玩平山巅。
併割三镇充垂涎，县官聪明新位乾。
搜举真相穷八埏，公镇北门惠化沿。
左右国人皆曰贤，赐环归来胡不遄。
父老泣把衣裙牵，白麻疏诏光台躔。
挈提宇宙归陶甄，西北两路尚控弦。
虽有盟好数弃捐，民贫到骨瘼未痊。
宿弊如毛费除蠲，仁祖良规人所便。
熙丰法误今判然，斡旋鸿钧须至权。
规规小手徒自缠，昔欲裕民反招愆。
兹其时矣盍勉旃，无使治行专颍川。
上天有意扶危颠，俾公之寿自绵绵，
不须辟谷学神仙。
寒食杂兴二篇
郑刚中（宋代）

安居岂是安居地，木偶漂来且庶几，
日向柳边回晚照，雨随云庶敛馀霏。
相逢又说分新火，孤坐谁怜尚袷衣。
试破泥头开煮酒，菖蒲香细蜡花肥。
挽鹿泉贾参政二首
王义山（宋代）

夺得公来镇古洪，武昌棠荫蔼春融。
生民立命学有用，活佛救人天大功。
上帝遗符徵范镇，斯民失怙哭温公。
山横抱犊人何在，草木蜚号一夜风。
和平里行和丘仲阏
黄遵宪（清代）

丰碑巍巍土花碧，大书和平字深刻。此乡曾驻勤王师，下马来拜文信国。

澄潭小渚风不波，奇卉美箭枝交柯。手携酒壶背钓蓑，彼是文山安乐窝。

日气火气蒸湿暑，人声鬼声杂风雨。身倚穷墙立园土，此乃南冠囚絷处。

少日里居殊安康，中年国难多抢攘。最公一生所践履，大都惶恐滩与零丁洋。

红尘蔽天走胡骑，海水群飞无立地。飘流绝岛君若臣，行在朝衣频拭泪。

自从辛苦贼中来，万死一生艰险备。今夕何夕梦稍安，此身却在和平里。

想见淋漓落笔时，满腔揽辔澄清志。八千子弟方募兵，欲倚即墨复齐城。

有田有成众一旅，天若祚宋期中兴。摩厓上刻浯溪颂，安知不署臣结名？

崖山一哭舟尽覆，公竟囚车随北征。吁嗟乎，从古未闻纯是夷虏世，剪分鹑首天何醉？

拨乱无闻平贼功，劫盟莫讲和戎利。丘生丘生吾与汝，坐视金瓯缺复碎。

想公驰檄召勤王，对我父老愧欲死。公魂归天在柴市，今日邻军犹设祭。

矧公画日亲笔书，字字风霜留正气。孤城隐隐烟雾遮，大江溅沫飞春沙。

寒山片石月来照，中有光芒非公耶？
雪后 其二
刘攽（宋代）

朔雪冻乾坤，黄云昼景昏。宿酲犹恋酒，静卧亦开门。

乌鹊时时语，松篁处处翻。问知淮水冻，不复渡头喧。
怀李希膺
胡仲弓（宋代）

病居身懒出，可是故人疏。
春后无佳句，天边有近书。
改弦知不远，制锦定何如。
未划门前草，难通长者车。
点绛唇·醉上兰舟
周必大（宋代）

醉上兰舟，羡他沙暖鸳鸯睡。
月波金碎。愁海深无底。

太守新词，解释无穷意。高歌起。
浮云间事。浑付烟中翠。
寄少常卢同年
黄滔（唐代）

官拜少常休，青緺换鹿裘狂歌离乐府，醉梦到瀛洲。

古器岩耕得，神方客谜留。清溪莫沈钓，王者或畋游。
后江行十绝
岳珂（宋代）

人生最好是归来，六月火云溶雪醅。
散发晞风须一醉，月明携簟又凉台。
和石昌言学士官舍十题·葵花
梅尧臣（宋代）

此心生不背朝日，肯信众草能蘙之。
真似节旄思属国，向来零落谁能持。
赠道者
武元衡（唐代）

麻衣如雪一枝梅，笑掩微妆入梦来。
若到越溪逢越女，红莲池里白莲开。
节度宣武酬乐天梦得
令狐楚（唐代）

蓬莱仙监客曹郎，曾枉高车客大梁。见拥旌旄治军旅，

知亲笔砚事文章。愁看柳色悬离恨，忆递花枝助酒狂。

洛下相逢肯相寄，南金璀错玉凄凉。
老鸡
陆游（宋代）

老鸡拥肿不良行，将旦犹能效一鸣。
碓下糠粞幸不乏，何妨相倚过余生。
饯徽州李守
史浩（宋代）

九重翔凤舞丝纶，圣主临朝见故人。德友再生洙水上，客星今起钓台滨。

紫荷欲待明光晓，红旆先行泽国春。祖帐岂须怀别思，来年马首向城闉。
一斛珠
京镗（宋代）

芳尘休扑。名花唤我相追逐。浅妆不比梅敧竹。深注朱颜，娇面称红烛。
阿娇合贮黄金屋。是谁却遣来空谷。酡颜遍倚阑干曲。一段风流，不枉到西蜀。
水沙浮屿
周钟瑄（清代）

云根不堕地，牢落东山头。天风与海水，争激怒生疣。

断鳌足簸扬，支祈任沉浮。状若银河翻，回星漂斗牛。

又若乘杯渡，一粒乱中流。山水有常性，动静安足求。

呼龙与之语，掀髯嗔我尤。静极而动生，天地一浮沤。

大笑挥龙去，浮沙云未收。
题王季重读书佳山水楼
张家玉（明代）

书城何处拥芸扉，江上青山独振衣。碧涧时浮墨花出，白云长绕翠毫飞。

问奇客至抽玄草，报午猿啼过翠微。却忆匡君兄弟好，搴帷曾共采苓归。
即事八首 其五
郑思肖（宋代）

山川不可望，荒草苦何深。故国英雄泪，终身父母心。

清池函莹玉，落日堕圆金。休问愁多少，芳年雪上簪。
宿卧佛寺
桑调元（清代）

马头见西山，侧想梯其麓。秋岚澹容与，一道盘林谷。

散客游虚堂，不劳主僧肃。鸭脚几片黄，鸦翻堕空曲。

偃然古先生，苔髻冷蛾绿。感叹疲津梁，与伴白云宿。

巑岏雨后青，万象清心目。还闻山窗幽，夕风戛丛竹。
再赠泽卿商卿道旧三首
陈造（宋代）

隆污非是莫端倪，瞢蹈觞深试汨齐。
荆璞笑渠忘卫足，坞金何策赎然脐。
悠悠塞上悲亡马，断断尸乡丛养鸡。
可是世纷吾屑去，平生结习晚吹虀。
故河南尹岐国公赠工部尚书苏公挽歌二首
岑参（唐代）

河尹恩荣旧，尚书宠赠新。一门传画戟，几世驾朱轮。

夜色何时晓，泉台不复春。唯馀朝服在，金印已生尘。

白日扃泉户，青春掩夜台。旧堂阶草长，空院砌花开。

山晚铭旌去，郊寒骑吹回。三川难可见，应惜庾公才。
送刘几道
翁卷（宋代）

束发同执经，交分人莫如。
我愚百无成，蹭蹬空林居。
君文最奇崛，二十魁荐书。
青衫何太晚，警捕殊区区。
是月蝉始鸣，秀色连郊墟。
俶装趋海邑，指期当憩车。
老大恋亲友，暂别犹欷嘘。
况此一分手，归期三载余。
积雨山川晦，新晴氛雾除。
殷勤送客吟，掺执行子裾。
愿言乘高风，矫翮凌太虚。
读《王衍传》
苏轼（宋代）

文非经国武非英，终日虚谈取盛名。
至竟开门延羯寇，始知清论误苍生。
滕王阁三首
吴芾（宋代）

高阁秋登第一回，顿令心目豁然开。
山腾翠霭浮空去，水引清风入座来。
九夏炎光今已矣，一时佳兴更悠哉。
和君妙句如冰雪，想见胸中绝点埃。
都门除夕
夏敬渠（清代）

千里壮心辞骨肉，三更残蜡对风尘。不须后日催前日，已见今人代昔人。

烛泪正怜除夜影，椒花又颂别年春。可能裘马翩翩地，自著绨袍稳称身。
声声慢（陪幕中饯孙无怀于郭希道池亭，闰重九前一日）
吴文英（宋代）

檀栾金碧，婀娜蓬莱，游云不蘸芳洲。露柳霜莲，十分点缀成秋。新弯画眉未稳，似含羞、低护墙头。愁送远，驻西台车马，共惜临流。

知道池亭多宴，掩庭花、长是惊落秦讴。腻粉阑干，犹闻凭袖香留。输他翠涟拍甃，瞰新妆、时浸明眸。帘半卷，带黄花、人在小楼。
湖州竹枝词
张雨（元代）

临湖门外是侬家，郎若闲时来吃茶。
黄土筑墙茅盖屋，门前一树紫荆花。
句
吴中复（宋代）

前有牧之之风流，后有元之之篇咏。
鹿伯可郎中园池杂咏·梅坡
楼钥（宋代）

江梅留待主人还，见说归时得饱看。
回首残花飞作雪，一峰当户正高寒。
正月十二日游东坡白鹤峰故居其北思无邪斋真迹犹存
杨万里（宋代）

诗人自古例迁谪，苏李夜郎并惠州。人言造物困嘲弄，故遣各捉一处囚。

不知天公爱佳句，曲与诗人为地头。诗人眼底高四海，万象不足供诗愁。

帝将湖海赐汤沐，仅仅可以当冥搜。却令玉堂挥翰手，为提椽笔判罗浮。

罗浮山色浓泼黛，丰湖水光先得秋。东坡日与群仙游，朝发昆阆夕不周。

云冠霞佩照宇宙，金章玉句鸣天球。但登诗坛将骚雅，底用蚁穴封王侯。

元符诸贤下石者，祗与千载掩鼻羞。我来剥啄王粲宅，鹤峰无恙江空流。

安知先生百岁后，不来弄月白蘋洲。无人挽住乞一句，犹道雪乳冰湍不。

当年醉里题壁处，六丁已遣雷电收。独遗无邪四个字，鸾飘凤泊蟠银钩。

如今亦无合江楼，嘉祐破寺风飕飕。
重到华阳观旧居
白居易（唐代）

忆昔初年三十二，当时秋思已难堪。

若为重入华阳院，病鬓愁心四十三。
颂古一○一首
释子淳（宋代）

妙圆无相劫前人，随类权分百亿身。
月夜御楼才报晓，平明六国尽逢春。
春雪
吴仁璧（唐代）

雪霁凝光入坐寒，天明犹自卧袁安。

貂裘穿后鹤氅敝，自此风流不足看。
陪戎州范守阎倅饮涪翁溪纪愁
孙应时（宋代）

元祐人何负，黄郎昔此居。江山愁思里，风景醉吟馀。

问俗夸遗愁，开荒想旧庐。岩姿自奇怪，谷响故清虚。

鸟语传沽酒，猿吟忆荷锄。文章喧宇宙，谈笑狎樵渔。

小德长携杖，元明阙寄书。生涯竟流落，谤誉久乘除。

士固难逃世，天宁独困渠。朝廷重日月，河雒痛丘墟。

愁往真云已，神游信所于。溪名虽发越，林影尚萧疏。

佳致归商略，成规易补苴。春堤要杨柳，夏渚待芙蕖。

名胜新开府，风流得贰车。追游方自此，雅尚不愁予。

天际归舟远，江干掺袂初。明年记狂客，万里报何如。
晚梅次韵
胡仲弓（宋代）

年少丛中最老成，春风一点尚留情。
先生早晚调羹去，说与群儿莫浪争。
江上四首
王令（宋代）

山头斫竹下作竿，系钩沉水坐岸观。
饵微水浊鱼不干。栖迟终日或有得，
归去犹可妻子欢。
送仲宝叔赴秦幕
王令（宋代）

秦关千古有雄名，秦地宁时息战争。
草野英雄无敌国，朝廷勋德倚长城。
锦缠红帕将军府，紫电清霜武库兵。
绝幕烽烟沉远候，太平金鼓杂讙声。
淮西司马新恩重，鲁国儒生旧望清。
黑胆赤心男子事，大弨长剑丈夫行。
待垂买谊言余饵，就试终军请去缨。
纵不首传函报死，亦须颈系背笞生。
当年功业鲸鲵尽，振古勋名日月明。
莫叹暂从红幕去，待于归望碧幢迎。
愚时若忝书功笔，未信燕然有旧铭。
净社庄长老请赞
释可湘（宋代）

似真非真，似假非假。
远远描邈将来，双眉移在眼下。
谁其为之，西山净社，
切忌认驴而作马。
谢叶英州惠石山更托寻置绝品者
曾丰（宋代）

梅雨酣夜眠，槐风豁朝起。应门绝传声，外有夸娥氏。

背负小峥嵘，云自西北至。浣栉出问谁，乃拜公所馈。

太行王屋山，转徙到窗几。冥茎根倒盘，混沌窍中启。

归墟孔道谺，神瀵留痕泚。两生大丈夫，二老古君子。

识面喟无从，岂料不我彼。一见三扣之，琤若相诺唯。

燕閒与之俱，庸洗吝与鄙。相爱至忘形，相期至没齿。

山容若巽词，犹有胜于己。潇洒旧主人，雅惟无所嗜。

陨星拾宋都，浮磬收泗水。尺寸靡不珍，要作补天计。

适分上帝符，来守真阳垒。山使听指挥，石侯具供拟。

三间敞铃斋，四壁罗玉峙。况才下车初，贡者来未已。

新传渤海东，五山失其二。神牛驱六丁，挟送函丈里。

风骨天下奇，非直我辈比。闻之喜欲狂，怅莫立自致。

千金岂容悭，再渎那得忌。岱舆第一峰，割爱良不易。

员峤盖次之，何当便分似。
塘栖舟中持螯独酌至醉
姚燮（清代）

樽中有酒不常满，人生百岁同逝流。向来得失迭哀乐，一去渺若烟云收。

江头青山熟行客，绕船迤逦相迟留。连旬积雨苦霖沥，倏吹爽气何翛翛。

高悬薄日照天海，便觉万里空青浮。残杨秃处见荒店，败荷芟尽无藏鸥。

凭舷举酌向遥属，惝恍在目纷可愁。故人旌骑满台省，安有閒梦来沧洲？

蟪蛄啼老越溪晚，芙蓉花发湘江秋。陶然一醉尽今日，明日之事良悠悠。
蔡经家（《吴地记》：“在朱明寺西。”）
王宾（宋代）

方平不见再来游，惟说麻姑去海洲。
人世田桑今几变，蔡经家在寺西头。
时余适金陵定居定林超然将南归从余游以为诗谶也复次其韵
释德洪（宋代）

袖手对君增白业，照溪嗟我减朱颜。遥知岁晚归心急，不为江南卧看山。
张袆秀才乞诗
吕本中（宋代）

白莲庵中张居士，梦断世间风马牛。风尘表物自无意，神仙中人聊与游。

澄江似趁北城晓，苦雨不放南山秋。君当先行我继往，向吴亭东留小舟。
浮邱八景 其四 大雅堂
邓时雨（明代）

太史藏书开石室，超然云构傍丹邱。追思雅颂成周日，海内争誇共唱酬。
扫花游 秋蝶
杜贵墀（清代）

风流缱绻，问粉褪香消，为谁凄惋？斜阳舞倦，但西园草遍，玉阶苔暗。

无限芳菲，都被金风暗换。付谁管，有瘦绝黄花，相对依黯。

风雨禁未惯，记趁暖随香，惹人团扇。愁长梦短，影翩翩、怕向画栏重见。

露叶霜条，恨满芜台废院。漫销减，约良时共寻芳伴。
次韵叶宰植竹四绝
喻良能（宋代）

檀栾节目瘦长枝，晴既萧骚雨亦奇。
谁道此君惟澹泊，细看频赏自多姿。
送范师厚宣谕四川
吕本中（宋代）

老境侵寻久废诗，送君宁复似当时。虺隤病马犹长路，偃蹇寒当只旧枝。

想得山川瞻使节，便令父老识家规。圣朝本意惟宽大，网漏吞舟始合宜。
木兰花慢
佚名（元代）

本轻清体妙，湛然独与天游。为透入凡胎，五行圈圚，四火拘囚。

透年执迷不悟，认声色虚幻故延留。元旧仙乡道域，咫尺天地迢遥。

欲求返本还元，诚只在自心头。但默默精思，时时探索，必取功收。

虚空忽然粉碎，尽来生、业障一齐休。振袂蓬莱阆苑，不愁弱水无舟。
辇下言怀
喻良能（宋代）

马蹄重踏帝京尘，七载江湖饱问津。白发有人疑甲子，清斋无问不庚申。

不才讵敢诬明主，厚禄那能羡故人。乞得泮宫闽粤去，未妨閒处著吾身。
大圣乐·千朵奇峰
佚名（宋代）

千朵奇峰，半轩微雨，晓来初过。渐燕子、引教雏飞，菡萏暗薰芳草，池面凉多。浅斟琼卮浮绿蚁，展湘簟双纹生细波。轻纨举，动团圆素月，仙桂婆娑。临风对月恣乐，便好把千金邀艳娥。幸太平无事，击壤鼓腹，携酒高歌。富贵安居，功名天赋，争奈皆由时命呵。休眉锁。问朱颜去了，还更来麽。
送徐殿院去国
程壮（宋代）

殿中簪笔英风凛，直比朱弦清玉壶。
谏奏百篇多蹇谔，精忠一玉撼乾枢。
笑哦老凤池边句，要取骊龙颔下珠。
扣阙举幡心未副，芳名赢得满江湖。
题杨青村先生诗集
贾田祖（清代）

我生局束鸡瓮中，可怜萧索如衰蓬。岂惟五岳足未到，并此眼前山水无由逢。

萤乾蠹死老残帙，何异候虫时鸟啼悲风。纪游往往羡康乐，神工鬼斧开鸿濛。

《秦州》杜老斗奇崛，实与太白《蜀道》争两雄。后来手笔愧凡劣，譬以钝戈朽甲攻。

崇墉夜来披点商丘刻，鲛人网布珊瑚空。秀野草堂出新意，遇佳山水留诗筒。

淋漓泼墨更谁子，横绝独步青村翁。齐州九点罗心胸，玲珑雕刻青芙蓉。

中原蜡屐回匆匆，蛮天宰邑凭祝融。洞庭彭蠡飞艟艨，中流绝叫惊蛟龙。

万弩直射冯夷宫，彩丝吊屈心忡忡。欲呼湘累歌兰丛。

吁嗟乎，丈夫薄宦路已穷，簿领朱墨纷相从。才雄天末少人识，顽烟瘴雨支吟筇。

江东群彦坐台省，锵鸣玉佩陈钟镛。我读君诗悼君遇，忽觉清夜剑戟摩苍穹。

急㸐瓦铛煮浊酒，为君感慨抑塞挥千钟。
题朱曾二君合照
夏子重（清代）

长江之水荆门来，势激鹅峰万壑雷。汪洋环绕七千里，其中往往生奇才。

我从乡闾识朱子，行芳志洁争兰芷。闻君更有金石交，高情复欲淩云霄。

一在荆门一吴下，睽隔何啻汐与潮。大海萍踪忽相聚，一见投契如漆胶。

遂令画工肖厥象，入座怡怡分弟长。千里一室哲不违，岂独丰神传畅朗。

呜呼世之人夫妻，相苦兄弟为仇君，臣冰泮父子云浮。

而况朋友适相值，本非天合由人谋。展君斯图肃然敬，日月并曜东西头。

名流景仰动歌咏，感令交谊崇山邱。丹青垂耀永无极，不废双江万古流。
偶怀
刘筠（宋代）

不才甘客难，夕病岂旬休。
可待乘轩宠，终惭舐痔求。
渚兰薰露夕，江橘富霜秋。
养拙宁无地，千波一叶舟。
咏史上·王昭君
陈普（宋代）

呼韩骨冷复雕陶，夜夜穹庐朔月高。
为问琵琶弦底话，得无一语诉腥臊。
寄集庆寺闻碧溪
顾逢（宋代）

达者古来少，贪心竟莫医。
尘中何了日，梦里亦忙时。
富贵人无足，膏盲病不知。
黄金身外物，万事且随宜。
重有感
李商隐（唐代）

玉帐牙旗得上游，安危须共主君忧。
窦融表已来关右，陶侃军君次石头。
岂有蛟龙愁失水，更无鹰隼与高秋！
昼号夜哭兼幽显，早晚星关雪涕收？
先人旧题东山墓亭三绝 其三
王十朋（宋代）

新筑茅庐涧壑围，山光水色共依依。野人不为闲中趣，谁会朝来与暮归。
好事近（辛幼安席上）
韩元吉（宋代）

华屋翠云深，云外晚山千叠。眼底无穷春事，对杨枝桃叶。

老来沈醉为花狂，霜鬓未须镊。几许夜阑清梦，任翻成胡蝶。
观文殿大学士刑部尚书赠左仆射兼侍中刘公挽
苏颂（宋代）

蚤历平津馆，尝蒙鲍叔知。
笑言忘位貌，论议切箴规。
岂悟三秋别，遂成隔世期。
英风今已矣，遗恨满江湄。
道情十首 其一
郑燮（清代）

老渔翁，一钓竿，靠山崖，傍水湾，扁舟来往无牵绊。

沙鸥点点轻波远，荻港萧萧白昼寒。高歌一曲斜阳晚，一霎时、波摇金影，蓦抬头、月上东山。
乌啼曲为烈妇栋鄂氏作
曹锡龄（清代）

乌啼夜半山石裂，白杨风紧愁云结。冰蚕凄断五十弦，一曲离鸾泪成血。

女萝菟丝本相附，既不同衾当同穴。白骨长埋冬岭松，青山共对秋坟月。

人生百年会有尽，弹指流光何飘瞥。惟有坚贞一片心，地老天荒终不灭。

明诗习礼本高门，取义成仁自奇节。幽阡岁岁长苔花，不蚀生金三尺碣。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十四 芹
徐瑞（宋代）

离离生涧底，薇蕨敢雁行。人皆美其羹，我独采其芳。
法驾导引曲 上赐金符金仙人银太平牌应制三阕 其一
夏言（明代）

礼大道，礼大道，太上降真符。琼液丹清龙虎篆，紫泥金碧凤鸾书。

鸿宝锡天衢。
汲清
胡仲弓（宋代）

欲波如浊流，心源如古井。不患无清泉，祇恶无修绠。
琴调相思引·送范殿监赴黄岗
贺铸（宋代）

终日怀归翻送客，春风祖席南城陌。便莫惜离觞频卷白。动管色，催行色；动管色，催行色。
何处投鞍风雨夕？临水驿，空山驿；临水驿，空山驿。纵明月相思千里隔。梦咫尺，勤书尺；梦咫尺，勤书尺。
郊园闻蝉，寄诸弟
韦应物（唐代）

去岁郊园别，闻蝉在兰省。今岁卧南谯，蝉鸣归路永。

夕响依山谷，馀悲散秋景。缄书报此时，此心方耿耿。
明庆僧房夜坐
赵鼎（宋代）

月明窗竹冷横斜，坐看风灯落烬花。老眼病馀嫌细字，枯肠寒烬怯清茶。

囊空岂是久为客，梦短其能飞到家。但有流年寻鬓发，潇潇蓬葆飒霜华。
新秋遣怀戏赠刘玉斋并柬秦思斋明府 其二
金科豫（清代）

下榻禅关百虑清，相逢随意酒频倾。秋光已过巴江水，莫为乡园系我情。
舟中对雨二首 其一
孙承恩（明代）

旧雨连今雨，江云接岭云。冥冥看转密，漠漠认难分。

汉节归无恙，乡书杳不闻。推篷试孤酌，容易得微醺。
蒯若木求题写经应瑞图
郑孝胥（清代）

暗室何来射明月，映澈秋毫久方灭。若非发自案上经，毋乃吐方笔端血。

写经人往血不枯，造因得果理岂诬。鼓盆未信庄生达，历劫犹应看画图。
王符引谚论守边
佚名（魏晋）

痛不著身言忍之，钱不出家言与之。
春光好 其三 立春
吴绮（清代）

朱阁丽，彩幡轻。好风生。万树梅花一夜明，晓来晴。

锦爆抛残寒色，瑶笙吹出新声。画屧印将琼屑碎，满江城。
八月初十日疟起行园
舒岳祥（宋代）

疟鬼自与诗人谑，小儿狡狯弄炎凉。蔬肥夜雨园丁逸，果熟秋炎稚子忙。

枕臂閒思新药灶，扶头欲起候茶枪。故园青桂华如水，归汎天炎浩荡香。
同周湛二上人游西湖之北山天竺晚归得十绝
释绍嵩（宋代）

山云收雨半川晴，匠出西湖作画屏。
剩欲题诗写怀抱，可怜踪迹似流萍。
答王学士
林昉（宋代）

已着山人屐，那能远入城。
艰难思变姓，老大畏争名。
病叶兼虫响，闲云肯雨行。
长怀陶靖节，出处意分明。
满江红（和吴毅夫送行）
吴泳（宋代）

倦客无家，且随寓、瞻乌爱止。浪占得，清溪一曲，水鲜山美。菡萏香浮几案上，芙蓉月落吟窗里。纵结庐、虽不是吾庐，聊复尔。

人似玉，神如水。歌古调，传新意。问老庞何日，携家来此。后著岂无棋对待，前锋自有诗当底。若新秋、京口酒船来，仍命寄。
毕叔文携坡帖及与季真给事倡酬诗卷见访于邢大声家相与观之明日次韵淳熙癸卯正月二十有一日也
赵蕃（宋代）

精金美玉当难朽，白衣苍狗终何有。胡为径欲老东坡，应坐生时宿南斗。

何时斯文日再中，共推元祐超群公。衮衣已易深衣古，醴酒宁思客酒浓。

当年政化方随日，诏访贤良设科十。玉堂发策肆雄深，四海旁招无遁逸。

缅惟贞观图凌烟，功臣剑佩空跄然。未如武德藏书府，至今名字星日悬。

君之曾祖我高祖，想象闻风谓千古。书藏东里罔或存，集喜西台刊未睹。

相逢已足慰悲凉，墨妙更许窥家藏。趣奇造异两邢子，置酒共亲灯烛光。
寒夜读书
郑以庠（清代）

青毡兀坐入寒更，左右图书拥百城。较与儿时还有味，一灯风雨古人情。
谒柳柳州祠
托浑布（清代）

门对青山水满溪，丹黄蕉荔叶萋萋。已无报赛铜弦曲，剩有残碑玉局题。

迁谪同时悲梦得，文章一代接昌黎。知公不朽英灵在，自有余光炳斗奎。
侍从游宿温泉宫作
李白（唐代）

羽林十二将，罗列应星文。
霜仗悬秋月，霓旌卷夜云。
严更千户肃，清乐九天闻。
日出瞻佳气，葱葱绕圣君。
初住东林周太尊缪西冷过宿
成鹫（清代）

君不见日光西没月东出，大地晴阴是何物。良辰美景无二三，风雨晦明常六七。

白雪多从脑后生，青山半向尘中失。人生能得几多时，知己灯边频促膝。

我惯香山三十年，我住东林才半日。半日閒人半日忙，送往迎来非一一。

黄昏客散掩荆扉，水亭月上风萧瑟。周生缪生兴独高，出门畏与时流匹。

孤城吹角巷无人，自抱衾裯到蓬荜。相逢大笑腐儒禅，解道非心亦非佛。

殷勤留客话深宵，手拨寒灰煨榾柮。一更明月二更云，半夜雨声喧蟋蟀。

微云细雨眼前过，依旧孤光生白室。底事明明举似君，净似琉璃黑如漆。

坐到天明捲幔看，君不见月光西没日东出。
送薛子明赴歙县尉二首 其一
许及之（宋代）

家世联三凤，才名擅一夔。诗章谢池草，经术董生帷。

雁塔题名近，龙门点额迟。一官聊一尉，民事是良医。
西洲曲
柳如是（明代）

清潮下西洲，粲云去江北。金井鸦雏啼，薇帐莺儿色。

夜半刻花水，遥见黄梅渡。渡时暗莫春，春梦播芳树。

树下樱桃花，红玉氍毹遮。花发郎不至，妾向阿甄家。

甄家近河阳，金缕芙蓉裳。芙蓉死芳色，叶老黄蜂碧。

蜂飞紫荚残，琥珀沉娇烟。忆郎郎不至，烂熳思愁弦。

一弦复一愁，望郎上层楼。楼高人断绝，却怨双鸾钩。

鸾钩白如水，叠柳相参差。相思千万里，撩乱鬣松枝。

鬣松共梧楸，历幕仍轻秋。秋风须缥缈，吹妾上西洲。
赠谦明上人
李中（五代）

虽寄上都眠竹寺，逸情终忆白云端。闲登钟阜林泉晚，

梦去沃洲风雨寒。新试茶经煎有兴，旧婴诗病舍终难。

常闻秋夕多无寐，月在高台独凭栏。
踏莎行 黛眉颦色
王国器（元代）

淡扫春痕，轻笼芳靥。捧心不效吴宫怨。楚梅酸蹙翠尖纤，湘烟碧聚愁萋茜。

绀羽寒凝，月钩金滟。莺吭咽处微偷敛。新翻舞态太娇娆，镜中蛾绿和香点。
四月八日永嘉卢子高醵西湖
葛绍体（宋代）

远近山光浓淡中，晓云零乱越湖风。
飞来几点浴佛雨，湿住杨花粘落红。
归田诗 其三
司马光（宋代）

圣哲虽云远，遗文幸未亡。沈冥观礼乐，彷佛见虞黄。

鸡黍延三径，琴书乐一堂。逍遥名教内，富贵亦微茫。
再用前韵 其二
蔡戡（宋代）

不用扁舟寻故友，但穿败履访邻家。雪堂归去东坡老，云驭飞来萼绿华。

稚子欢呼惊柳絮，佳人疑误认梅花。出门天地俱无碍，却意江空月在沙。
九月一日
沈规（宋代）

门外行蹊落叶遮，西风寒入野人家。
重阳日近秋光足，开遍闲庭帝女花。
清狂赠郭仁弘
邵宝（明代）

万古清谁圣，吾希敢讳狂。甘心从饭颗，散发和沧浪。

避世讥门磬，闻仙问海航。尚馀诗画在，珍赏动遐方。
重九
邵睦（宋代）

衣如当日白，花似昔年黄。拟问东篱事，寒香入杳茫。
上十四吟十首
刘克庄（宋代）

儿萦薄宦女从夫，谁伴庞翁拥地炉。
颇忆都尝煨芋否，肯归同地漉篱无。
春游捉辔惟宗武，晨起称觞仅阿奴。
一句汝曹牢记取，家山差稳似江湖。
叶叔羽集同年九人於樱桃园，钱袭明、何同叔
杨万里（宋代）

八座能分一日光，题名犹记牓间黄。
看渠超出金闺彦，顾我曾为同舍郎。
高会九人寻水石，縰谈一笑间宫商。
越王孙子琼瑶句，细把重吟恐脱忘。
明智寺
章望之（宋代）

重复青山里，双峰锁寺门。楼耸排云阁，松盘过路根。
送重钧上人游天台
皎然（唐代）

渐看华顶出，幽赏意随生。十里行松色，千重过水声。

海容云正尽，山色雨初晴。事事将心证，知君道可成。
敖茂才论诗
刘克庄（宋代）

诗道不胜玄，难于问性天。
莫求邻媪诵，姑付后儒笺。
至质翻如俚，尤癯始似仙。
吾非肝肺异，先得子同然。
震山岩
曹训（宋代）

岩静尘埃了不侵，公闲出郭喜登临。
云山兀兀自朝暮，江水登登无古今。
鸥鹭翩翩明远目，渔樵歌唱动归心。
绿杨红杏春风里，谁与幽人共赏音。
初食荔枝 其二
张栻（宋代）

照水依山祇自奇，晞风沐雨借光辉。冰肌不受红尘涴，赪颊从教酒晕肥。
餈韵杨公济奉议梅花十首
苏轼（宋代）

寒雀喧喧冻不飞，遶林空啅未开枝。
多情好与风流伴，不到双双燕语时。
蓦山溪（三用韵）
何梦桂（宋代）

蓬蓬窣窣，睡梦惊回早。谁为散天花，遍人间、夜深分晓。虚空幻出，富贵照乾坤，琼万顷，玉千株，莫道壶天杳。

平明三尺，拣江南道。只怕不坚牢，被天工、小儿翻倒。凝冰泮水，世态总无恁，明日事，昨朝人，谁丑还谁好。
随太守送神归而有感
周南（宋代）

泌水洋洋可乐饥，强寻囊粟止儿啼。
自怜蠹简为儒误，也逐鸣儿到佛祠。
文字不堪供吏役，姓名渐喜少人知。
一廛未办归耕计，坐看槐堂绿荫移。
送马明府归山
王贞白（唐代）

辞秩入匡庐，重修靖节居。免遭黑绶束，不与白云疏。

送吏各献酒，群儿自担书。到时看瀑布，为我谢清虚。
赠赵监岳
陈造（宋代）

才俊如君士论推，下交从昔最知归。
谈间八面无馀敌，酒处千金不当挥。
方办西湖陪语笑，预愁南浦诉分违。
只今又捧江西檄，连夜惊魂梦打矶。
进谢御书古诗
周必大（宋代）

允文元祐词臣轼，劲节名章世无敌。御前曾赐紫薇诗，袖里骊珠光的烁。

小臣谬直白玉堂，也纡皇眷摛云章。云章元是七德舞，字字笔法超钟王。

两朝相望九十祀，长庆集中偏属意。咸池日照草木光，天门龙跃鱼虾悸。

我皇英锐真太宗，文武神圣功德隆。黄钺指期擒颉利，捷书先献大安宫。

元和学士白居易，臣非其才私有志。愿随班贺四海清，续唐之歌誇万世。
赠王子敬凯旋
黎贞（明代）

君家郡城东，我家象城北。相望百馀里，烟树澹晴碧。

忆昔元季云扰时，龙争虎斗交相驰。君将才略动边帅，伏轼六出陈平奇。

五羊年少务游侠，走马弯弓立勋业。万斛楼船夜渡江，千丈云旗秋射猎。

君时勇健正黑头，朝歌暮宴娼家楼。买笑追欢不论直，争妍妒宠多明眸。

君轻富贵好才艺，出入侯门裾长曳。学剑长怀楚项梁，掷蒲不让晋刘毅。

千金买战马，百金得吴钩。取虞灭虢在呼吸，飘飘逸气凌高秋。

春花秋月年年度，用尽黄金教歌舞。天旋地转慨兴亡，往事浮云如尘土。

大明丽天开鸿濛，草木争秀含春风。圣明天子大一统，九州臣妾俱来同。

君时出应风云起，拄杖麻袍见天子。白玉阶前锡宴回，五色云中听宣旨。

绯衣乌帽别金銮，旌旗出镇青齐间。柳营月冷兵威肃，虎帐尘清将略闲。

中原平定干戈息，时清犹上安边策。六韬三略素讲论，又向辽阳树勋绩。

君今两鬓已成霜，据鞍顾盼犹鹰扬。矍铄可同伏波老，慷慨不减汉中郎。

今年誓师将征北，独请长缨擒冒顿。马鸣萧萧朔风高，尘起漠漠塞云黑。

元戎智勇比卫青，铁骑直上白云城。出塞岂论五千里，汉南从此无王庭。

西风八月长城路，奏凯班师赋归去。千乘万骑西南行，赤手收功在斯举。

独怜游子感慨多，年过三十犹蹉跎。龙泉未出丰城狱，白璧倒卧荆山阿。

每忆少年十六七，蚤向番山学文术。同门多让先著鞭，射策穿杨期第一。

兴豪击节声飘飘，健翮几欲摩青霄。不图书剑半零落，曩志今已成萧条。

谪窜东彝洹寒地，遥望天南限云水。高堂痛别白发亲，綵服斑斑向谁戏。

黄云紫水尘外居，高槐细柳环吾庐。客怀落落已三载，乘风何日赋归欤。

君今献捷龙颜喜，衣锦南归见乡里。宦成名立何所求，表表声名在人耳。

青山斜明夕照前，木叶萧瑟蹇驴喧。强将卮酒为君别，吞声踯躅泪如泉。
奉酬南陵三君别后见寄
韩维（宋代）

齐居有常禁，跬步不得语。
清欢犹反思，浊酒成独抚。
野杏乱飞春，邻鸡静啼午。
寂寥正如此，坐见前山雨。
次韵晁发道
杨时（宋代）

谁能载酒寻元亮，共寄无何作醉乡。
便好收心事农圃，不须惊世露文章。
壶中日月春长在，塞上烟尘客自忙。
千里同风无远近，未分秦陇与潇湘。
次韵孙居易送行
王炎（宋代）

着鞭欲为功名起，椎钝不堪加砺砥。
感君雅意重金玉，饯我新诗粲桃李。
我于吏事非清通，向来妄意图民功。
本无仁心致三异，岂有遗爱留一同。
鬓毛斑白眼昏黑，身外荣枯从造物。
耻携奏牍到公车，千虑县知无一得。
和关子东铁尺歌
王之望（宋代）

先生平生无俗嗜，博取珍奇自娱戏。案间双尺本蛟龙，怪底雄雌俱出地。

含精古铁色沈沈，质白玉兮价黄金。有时风雨暗堂室，直恐雷电相搜寻。

净业知君专笔砚，白首残编天眼见。一朝出此瑞文房，神物化成非锻鍊。

阅遍千人谁得将，主人比德端且方。永供黄卷镇边幅，明窗净几生辉光。

先生歌成惊杰句，助发铿锵得君故。何人似与郭代公，宝剑豪篇不须赋。
题丘使君竹坡
释居简（宋代）

人间苦炎热，君家窗户凉。人间苦埃壒，君家如潇湘。

入门洞真趣，绕户皆筼筜。华月筛碎金，鲜风戛丛琅。

初疑低地碧，忽观拂云长。不倚见特立，侧挺终弗僵。

弗延醉名流，只著雏凤凰。奇草时自芬，幽兰时自芳。

歌鸟时自新，风玉时自锵。枯榆与老柳，莫蔓夫子墙。

墙固不在高，赐也不足方。市声辟三舍，苔痕宽一方。

衡斜露头角，扶疏严奥堂。凉薰入冰弦，古轸横石床。

悠然于此时，物我各两忘。孰辨桀与蹠，更说羲与皇。

无人不种花，长恐负艳阳。我则异于是，无复相较量。

藏春在怀袖，不使蜂蝶狂。愿结虚心友，晚节同苍苍。
和圣俞农具诗十五首 其十 耒耜
王安石（宋代）

耒耜见于易，圣人取风雷。不有仁智兼，利端谁与开。

神农后稷死，般尔相寻来。山林尽百巧，揉斲无良材。
致仕后间夜雨
晁说之（宋代）

厚矣皇恩得谢休，萧然白发更何求。雨声中夜生高兴，不似官人身外愁。
秋斋五首 其四
曾习经（清代）

新凉庭院少人行，灯火依稀不世情。一穗和烟媚幽独，花花草草可怜生。
二子继韵复赋二首 其一
李光（宋代）

香超薝卜断知闻，穷腊开花处处村。应笑多姿桃杏俗，更嫌贪睡海棠昏。
宣圣庙
刘仲堪（宋代）

翼翼素王宫，夸倚高峰右。
烟云覆幽邃，树石丛寄秀。
丹青古冕服，赭垩新缔构。
率土被儒风，九夷信何陋。
圆通寺阻雨闻石门涧桥断水涌阻往东林
李梦阳（明代）

石门雨断桥，途阻虎溪遥。仄想远公室，秋莲应尽飘。

愁猿吟雾里，落叶重林腰。更有天池望，岩岩向碧霄。
彭石屋山约成 其三
罗洪先（明代）

五亩山前种秫田，惠风灵雨庆丰年。曲方抄得多山草，醉梦成诗识洞天。